Objecte i modalitats de justificació
Compte justificatiu amb aportació de justificants de despesa
Compte justificatiu sense aportació de justificants de despesa
Compte justificatiu amb aportació d'informe d'auditor
Procediments que ha d'aplicar l'auditor
Contracte a subscriure entre l'auditor i el beneficiari de la subvenció
Altres obligacions de l'auditor
Sistema de validació de justificants de despesa
Actualització i revisió de mòduls
Ampliació del termini de justificació
Actuacions de comprovació i deure de conservació
Ús de mitjans electrònics en la justificació de les subvencions
Disposició transitòria 1 - Disposició transitòria 3
Model d'informe de revisió de compte justificatiu de subvencions
L'Estatut d'Autonomia de Catalunya, en el seu article 114, atribueix a la Generalitat l'exercici de l'activitat de foment en les matèries de la seva competència i, amb aquesta finalitat, pot regular les condicions d'atorgament i la gestió de subvencions, incloent-hi la tramitació i la concessió, segons l'establert en l'article esmentat.
Així mateix, d'acord amb l'article 159 del propi Estatut, correspon a la Generalitat, en matèria de règim jurídic i procediment administratiu, la competència per regular les normes de procediment que derivin de les particularitats del dret substantiu de Catalunya o de les especialitats de l'organització de la Generalitat.
L'Ordre d'1 d'octubre de 1997, sobre tramitació, justificació i control d'ajuts i de subvencions (publicada al DOGC núm. 2500 de 21.10.1997) va ser dictada pel conseller d'Economia i Finances en virtut de l'autorització establerta a l'article 12.8 de la Llei 19/1996, de 27 de desembre, de pressupostos de la Generalitat per al 1997, i de desplegament dels seus articles 11 i 12.
Aquesta Ordre s'ajustava a la necessitat de desplegar els preceptes de la Llei de finances que regulaven les subvencions per establir criteris homogenis en la seva tramitació, justificació i control, i per tal d'unificar el requeriments sobre la presentació dels justificants acreditatius d'haver realitzat l'activitat o inversió per part dels beneficiaris de subvencions i, al mateix temps, per tal de facilitar la tasca de comprovació del compliment de la finalitat de la subvenció per part dels òrgans gestors i per part de la Intervenció General en les seves funcions de fiscalització i control.
D'ençà que es va dictar aquella Ordre, s'ha publicat el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre i la Llei 38/2003, de 17 de novembre, general de subvencions, així com el seu Reglament, aprovat pel Reial decret 887/2006, de 21 de juliol.
L'article 98.1 del Text refós de la Llei de finances públiques de Catalunya aprovat pel Decret legislatiu 3/2002, de 24 de desembre, preveu que les formes de justificació que acrediten i permeten el reconeixement de l'obligació de pagament posterior de les subvencions s'han d'establir per ordre de la persona titular del departament competent en matèria d'economia i finances.
Amb aquesta finalitat és objecte de la present ordre regular les diferents modalitats de justificació de subvencions en l'àmbit l'Administració de la Generalitat de Catalunya, les seves entitats autònomes i la resta de les entitats del Sector Públic de l'Administració de la Generalitat, amb la pretensió de compatibilitzar la simplificació en la justificació de les subvencions amb l'eficàcia en la seva gestió i control.
D'acord amb el dictamen emès per la Comissió Jurídica Assessora.
1.1 Aquesta Ordre és d'aplicació a la justificació de les subvencions que concedeix l'Administració de la Generalitat de Catalunya, les seves entitats autònomes i la resta de les entitats del Sector Públic de l'Administració de la Generalitat.
1.2 La justificació de les subvencions finançades amb fons de la Unió Europea es regirà per la seva normativa específica, essent aquesta Ordre d'aplicació supletòria.
1.3 L'obligació de justificar recau sobre qui percebi la subvenció ja sigui com a beneficiari o com a entitat col·laboradora.
Les bases reguladores de la subvenció han d'establir la modalitat de justificació de la subvenció, entre les següents:
3) Presentació d'estats comptables
Als efectes del que es disposa en aquesta Ordre, l'acte o conveni de concessió de subvencions directes tindrà el caràcter de bases reguladores.
El compte justificatiu és el mètode ordinari de justificació i pot adoptar una de les formes següents:
a) Compte justificatiu amb aportació de justificants de despesa.
b) Compte justificatiu sense aportació de justificants de despesa.
c) Compte justificatiu amb aportació d'informe d'auditor.
El contingut del compte justificatiu ha de tenir relació amb l'objecte i naturalesa de la subvenció.
El compte justificatiu amb aportació de justificants de despesa ha de contenir, amb caràcter general, la documentació següent:
Una memòria explicativa del compliment de la finalitat de l'acció, activitat o projecte subvencionat, en què s'indiquin les activitats realitzades i els resultats obtinguts.
Una memòria econòmica sobre el cost de les activitats realitzades, en què consti:
a) Una relació classificada de les despeses de l'activitat, amb la identificació del creditor o creditora, número de la factura o document de valor probatori equivalent en el tràfic mercantil, l'import, la data d'emissió i, si escau, la data de pagament.
b) Les còpies digitalitzades de les factures o els documents de valor probatori equivalent en el tràfic jurídic mercantil o amb eficàcia administrativa i, si escau, de la documentació acreditativa del pagament consistent en extracte bancari o, en el cas de pagament en efectiu, documentació acreditativa de la percepció de l'import per part del creditor o creditora.
Es considera efectivament pagada la despesa a l'efecte de la seva consideració com a subvencionable, amb la cessió del dret de cobrament de la subvenció a favor dels creditors per raó de la despesa realitzada o amb el lliurament a aquests d'un efecte mercantil, garantit per una entitat financera o companyia d'assegurances.
c) Una declaració responsable de la persona beneficiària amb el contingut mínim següent:
- Que les còpies digitalitzades dels justificants de les despeses presentades reprodueixen exactament els documents originals en poder de la persona beneficiària.
- Que els justificants de despesa s'han imputat a les diferents fonts de finançament de manera que no se supera l'import unitari de cada justificant.
- Que el total de les fonts de finançament no supera el cost de l'actuació subvencionada.
- Que es disposa d'un sistema de comptabilitat separada o que els justificants de despesa tenen assignat un codi comptable comú a les transaccions relacionades amb l'actuació subvencionada.
d) Si la subvenció s'atorga d'acord amb un pressupost, s'ha de presentar una liquidació on s'indiquin i, si escau, es motivin les desviacions respecte al pressupost inicial.
e) Quan correspongui, indicació dels criteris de repartiment de les despeses generals i/o indirectes, excepte en els casos en què les bases reguladores de la subvenció hagin previst la seva imputació mitjançant un import alçat sense necessitat de justificació.
f) Certificat de taxador o taxadora independent degudament acreditat i inscrit en el corresponent registre oficial, en el supòsit d'adquisició de béns immobles.
g) Una relació detallada dels altres ingressos o subvencions que hagin finançat l'activitat subvencionada amb indicació de l'import i la seva procedència.
Quan els justificants de les despeses s'imputin parcialment a d'altres subvencions, s'ha d'indicar la quantia exacta o percentatge imputat a cadascuna, amb la identificació dels òrgans concedents.
h) Els pressupostos que, en aplicació de l'article 31.3 de la Llei 38/2003, de 17 de novembre, general de subvencions, ha d'haver sol·licitat la persona beneficiària.
i) Qualsevol altra documentació relacionada directament amb l'objecte específic de la subvenció que requereixin les bases.
j) Si escau, carta de pagament de reintegrament en el supòsit de romanents no aplicats, així com dels interessos que en derivin.
Quan per raó de l'objecte o de la naturalesa de la subvenció, s'acrediti que no és necessari presentar la documentació prevista a l'apartat anterior, les bases reguladores han de determinar el contingut del compte justificatiu.
Les bases reguladores poden determinar de forma expressa la presentació del compte justificatiu sense aportació de justificants de despeses en els supòsits següents:
b) Per raó del volum de justificants de despeses en les subvencions que financin les actuacions ordinàries de funcionament de l'entitat beneficiaria, sense perjudici de les que utilitzin la forma de justificació de presentació d'estats comptables previst al subapartat 3 de l'apartat 1 de l'article 2 d'aquesta Ordre.
El compte justificatiu sense aportació de justificants de despesa ha de tenir l'estructura i contingut que s'indiquen en l'article anterior, amb excepció de la documentació enumerada en el punt b i en el primer guió del punt c del segon apartat de l'article 4.
Els òrgans gestors han de comprovar la documentació acreditativa de les despeses realitzades, després del reconeixement de l'obligació del pagament de la subvenció, d'acord amb un pla anual d'actuacions de verificació que aprovi l'òrgan titular del departament o entitat.
A aquest efecte, els òrgans gestors han de verificar el compliment de la finalitat de les subvencions i que el procediment adoptat per a la justificació és l'apropiat, així com la conformitat, l'exactitud i la integritat de les justificacions aportades.
El pla anual d'actuacions de verificació de l'òrgan gestor és l'instrument que recull una metodologia documentada i estructurada del seguiment de l'activitat subvencionada i que s'elabora en funció d'elements de risc, dels sistemes electrònics de seguiment i verificació, així com les comprovacions realitzades in situ.
Així mateix, en l'elaboració del pla s'han d'utilitzar tècniques estadístiques i de mostreig que permetin valorar el grau de compliment de l'activitat subvencionada.
La Intervenció General pot incloure el control d'aquestes subvencions i dels plans anuals d'actuacions de verificació en el pla anual d'actuacions de control establert en l'article 71 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
En el supòsit dels ens locals, llevat que les bases reguladores prevegin el contrari, s'admet que la persona titular de la intervenció o secretaria-intervenció emeti una declaració responsable amb el contingut mínim següent:
-Que l'import de la subvenció (identificació de l'actuació subvencionada) ha estat registrat en la comptabilitat.
-Que la relació de despeses que s'adjunta a la declaració responsable correspon a actuacions subvencionables, justificades mitjançant factures o altres documents comptables de valor probatori equivalent, i que han estat efectuades i pagades dins dels terminis establerts en la convocatòria de la subvenció i les bases reguladores.
-Que l'objecte subvencionat ha estat executat d'acord amb les bases reguladores de la subvenció i la normativa aplicable.
-Que el total de les fonts de finançament no supera el cost de l'actuació subvencionada.
-Que la documentació original acreditativa de les despeses realitzades es troba a disposició de l'òrgan concedent, de la Intervenció General de la Generalitat i de la Sindicatura de Comptes.
Les bases reguladores de la subvenció poden preveure com a forma de justificació, la presentació d'un compte justificatiu amb aportació d'informe d'un auditor.
a) Que un auditor de comptes, inscrit com a exercent en el Registre oficial d'auditors de comptes (ROAC) dependent de l'Institut de Comptabilitat i Auditoria de Comptes (ICAC), sens perjudici del que s'estableix en l'apartat 4 d'aquest article, porti a terme la revisió del compte justificatiu amb l'abast que es determini en les bases reguladores de la subvenció i amb subjecció a les normes d'actuació de la Intervenció general de la Generalitat de Catalunya.
b) Que l'informe de l'auditor vagi acompanyat d'un compte justificatiu que contingui:
b.1) Una memòria explicativa del compliment de la finalitat de l'acció, activitat o projecte subvencionat, amb indicació de les activitats realitzades i dels resultats obtinguts.
b.2) Una memòria econòmica abreujada d'acord amb el que estableixin les bases reguladores i que com a mínim, ha de contenir un estat detallat de les despeses de les activitats subvencionades, degudament agrupades per conceptes i d'acord amb el pressupost acceptat.
b.3) En el cas que la subvenció s'atorgui d'acord amb un pressupost, s'ha de presentar una liquidació on s'indiquin i es motivin les desviacions respecte al pressupost inicial.
En els casos que el beneficiari estigui obligat a auditar els seus comptes anuals, la revisió del compte justificatiu l'ha de portar a terme el mateix auditor, llevat que les bases reguladores prevegin el nomenament d'un altre auditor.
Si el beneficiari no està obligat a auditar els seus comptes anuals pot designar l'auditor de comptes llevat que les bases reguladores de la subvenció prevegin el seu nomenament per l'òrgan concedent.
La despesa derivada de la revisió del compte justificatiu pot tenir la condició de despesa subvencionable quan així ho estableixin les bases reguladores i fins al límit que s'hi fixi.
El beneficiari està obligat a conservar i a posar a disposició de l'auditor de comptes tots els llibres, registres i documents que li siguin exigibles per a la justificació de les subvencions.
Aquesta mateixa obligació la té respecte a les actuacions de comprovació i control previstes en la normativa aplicable.
Quan la subvenció tingui per objecte una activitat o projecte a realitzar a l'estranger, l'actuació també es podrà encarregar a un auditor en exercici al país on s'hagi de dur a terme la revisió, sempre que en aquest país existeixi un règim d'habilitació per a l'exercici de la professió.
Si en el país no existeix un sistema d'habilitació per a l'exercici de la professió d'auditoria de comptes, la revisió la podrà realitzar un auditor establert en aquell país sempre que el designi l'òrgan concedent d'acord amb uns criteris tècnics que garanteixin l'adequada qualitat.
L'informe de l'auditor indicarà les comprovacions realitzades, posant de manifest tots aquells fets que puguin suposar un incompliment per part del beneficiari, amb un nivell de detall que permeti a l'òrgan gestor formular conclusions.
L'informe ha de seguir el model que figura en l'annex d'aquesta ordre.
L'informe de l'auditor detallarà els procediments de revisió i el seu abast, d'acord amb el previst en aquesta ordre.
En el cas que les bases reguladores, la convocatòria o la resolució de la concessió permetin la revisió mitjançant tècniques de mostreig, s'indicarà el sistema estadístic emprat, el nombre d'elements i l'import de la mostra analitzats respecte del total, i el percentatge de deficiències i errors en relació amb la mostra.
Actuacions preparatòries per a l'emissió de l'informe de l'auditor:
a) Anàlisi de la normativa reguladora de la subvenció i de tota la documentació que estableixi les obligacions del beneficiari i de l'auditor respecte a la revisió a efectuar.
b) Sol·licitud del compte justificatiu que ha de contenir tots els elements requerits en la normativa reguladora de la subvenció.
Comprovació que el compte ha estat subscrit per una persona amb poders suficients.
c) Obtenció de l'informe d'auditoria i comunicació amb l'auditor de comptes, quan l'entitat hagi estat auditada per un auditor diferent del nomenat per revisar el compte justificatiu de la subvenció, als efectes de conèixer si existeix alguna salvetat en aquell informe que pugui tenir incidència en el seu treball de revisió.
L'entitat beneficiària ha d'autoritzar la remissió d'aquesta informació.
Procediment general de revisió del compte justificatiu:
a) Revisió de la memòria d'actuació per verificar la concordança entre la informació que conté i la justificació econòmica.
b) Revisió de la memòria econòmica abreujada, considerant l'aplicació de tècniques de mostreig estadístic quan les bases reguladores ho permetin.
Que la informació econòmica està suportada per una relació classificada de les despeses i les inversions de l'activitat subvencionada, amb els requisits exigits en la normativa o en la documentació que estableixi les obligacions de les persones beneficiàries.
Que l'entitat disposa de documents originals acreditatius de les despeses justificades i del seu pagament i que aquests documents figuren en els registres comptables.
Que les despeses i inversions són subvencionables.
Que en el cas d'imputació de despeses indirectes no se supera el límit establert en les bases reguladores, s'ha utilitzat un criteri de repartiment adient i l'import està degudament desglossat en el compte justificatiu.
Que, en els supòsits previstos en la Llei General de Subvencions el beneficiari ha sol·licitat un mínim de tres ofertes de diferents proveïdors abans de la realització de la despesa i que es justifica raonablement l'elecció quan no s'hagi seleccionat l'oferta econòmica més avantatjosa.
Quan la normativa reguladora de la subvenció permeti la subcontractació total o parcial de l'activitat subvencionada, verificar el compliment dels requisits exigits al beneficiari.
Que les despeses i inversions justificades són coherents amb la naturalesa de les actuacions subvencionades.
c) Sol·licitud al beneficiari d'una declaració relativa al finançament de l'activitat subvencionada que contingui una relació detallada d'altres recursos o subvencions.
En base a aquesta informació s'analitzarà la possible incompatibilitat o l'excés de finançament.
d) En el seu cas, revisió del certificat de taxació de béns immobles.
e) Realització d'altres procediments que s'exigeixin en les bases reguladores, la convocatòria o la resolució de concessió.
f) En acabar la seva feina de revisió l'auditor sol·licitarà a l'entitat beneficiària una carta de manifestacions que ha de signar la persona que va subscriure el compte justificatiu, on indicarà que s'ha informat l'auditor de totes les circumstàncies que poden afectar la correcta percepció, aplicació i justificació de la subvenció.
El beneficiari i l'auditor subscriuran un contracte amb el contingut mínim següent:
a) Obligació de l'entitat beneficiària de facilitar a l'auditor de comptes tots els documents, llibres i registres que li siguin sol·licitats per efectuar la revisió.
b) Obligació de l'auditor de realitzar la revisió i emetre un informe segons el previst en aquesta norma i, en el seu cas, en les bases reguladores o en la resolució de concessió.
c) Submissió a la normativa vigent sobre auditoria de comptes en relació amb la independència i incompatibilitats de l'auditor.
d) Deure de confidencialitat de l'auditor i el personal al seu càrrec d'acord amb el previst en el punt 1 de l'article 8.
e) Compromís de l'entitat beneficiària d'autoritzar la comunicació entre auditors previst en l'apartat c) del punt 1 de l'article 6.
f) Planificació temporal de la revisió i terminis de lliurament de l'informe.
g) Honoraris a percebre per l'auditor, amb indicació de les hores estimades per a la realització del treball.
L'auditor i el personal al seu servei estan obligats a mantenir el secret de tota la informació que coneguin en l'exercici de la revisió del compte justificatiu, en els termes previstos en la normativa vigent en matèria d'auditoria de comptes.
En el cas que les bases reguladores així ho estableixin, s'haurà de dur a terme la comprovació física de les actuacions subvencionades.
L'auditor ha de mantenir l'arxiu de la documentació acreditativa de la revisió efectuada i que dóna suport a l'informe emès durant un període mínim de vuit anys des de la data d'emissió de l'informe, llevat que les bases reguladores estableixin un termini superior.
Un cop transcorregut el termini s'extingeix l'obligació de conservació quan concorrin les següents circumstàncies:
a) Que l'auditor obtingui del beneficiari la confirmació que ha prescrit el dret de l'Administració a exigir el reintegrament i que no està en curs cap actuació de comprovació o control.
b) Que l'auditor hagi sol·licitat del beneficiari la confirmació a la qual es refereix l'apartat a) i la sol·licitud no hagi estat atesa en el termini de seixanta dies naturals.
En tot cas tindran accés a la documentació l'òrgan que hagi concedit la subvenció, la Intervenció General de la Generalitat i els altres òrgans de control competents.
L'auditor ha de presentar el seu informe i la relació de justificants imputats a la subvenció en el format electrònic que s'estableixi en les bases reguladores o en la convocatòria.
En qualssevol de les formes de justificació previstes en aquesta Ordre, el control de la concurrència de subvencions s'ha de dur a terme mitjançant el sistema corporatiu de gestió o tramitador electrònic d'ajuts i subvencions que comprovarà que la suma imputada a les diferents subvencions concedides per l'Administració de la Generalitat de Catalunya i el seu sector públic no supera l'import dels justificants i verificarà, si escau, la quantia justificada en excés.
Les bases reguladores de les subvencions poden preveure el règim de concessió i justificació a través de mòduls en els casos que es compleixin els requisits següents:
a) Que l'activitat subvencionable o els recursos necessaris per a la seva realització siguin mesurables en unitats físiques.
b) Que hi hagi una evidència o referència del valor de mercat de l'activitat subvencionable o, si s'escau, dels recursos a utilitzar.
c) Que l'import unitari dels mòduls, que pot contenir una part fixa i una altra de variable en funció del nivell d'activitat, es determini sobre la base d'un informe tècnic motivat, en el qual s'han de preveure les variables tècniques, econòmiques i financeres que s'han tingut en compte per a la determinació del mòdul, sobre la base de valors mitjans de mercat estimats per a la realització de l'activitat o del servei objecte de la subvenció.
Quan les bases reguladores prevegin el règim de concessió i justificació a través de mòduls, la concreció d'aquests i l'elaboració de l'informe tècnic es pot fer de manera diferenciada per a cada convocatòria.
Quan les bases reguladores de la subvenció aprovin valors específics per als mòduls la quantia dels quals es projecti al llarg de més d'un exercici pressupostari, les pròpies bases han d'indicar la forma d'actualització dels mòduls, la qual s'ha de justificar en l'informe tècnic a què es refereix l'article anterior.
Quan per circumstàncies sobrevingudes es produeixi una modificació de les condicions econòmiques, financeres o tècniques que s'han tingut en compte per a l'establiment i l'actualització dels mòduls, l'òrgan competent ha d'aprovar la revisió del seu import que s'ha de motivar a través del pertinent informe tècnic.
La justificació de la subvenció mitjançant mòduls requereix la presentació de:
Una memòria explicativa del compliment de la finalitat de l'acció, activitat o projecte subvencionat, amb indicació de les activitats realitzades i dels resultats obtinguts.
Una memòria econòmica que ha de contenir, com a mínim, els punts següents:
a) Declaració del beneficiari sobre el nombre d'unitats físiques considerades com a mòdul.
b) Quantia de la subvenció calculada sobre la base de les activitats quantificades a la memòria d'actuació i els mòduls previstos en les bases reguladores o la convocatòria.
c) Si escau, un detall d'altres ingressos o subvencions que hagin finançat l'activitat subvencionada, amb indicació del seu import i procedència.
Si les bases reguladores no diuen una altra cosa, el beneficiari no està obligat a presentar els estats comptables, ni les factures o d'altres documents de valor probatori en el tràfic jurídic mercantil.
Les bases reguladores de la subvenció poden preveure com a modalitat de justificació de la subvenció la presentació d'estats financers quan:
a) Es pugui deduir directament dels estats financers la informació necessària per determinar la quantia de la subvenció.
b) Els estats financers hagin estat auditats d'acord amb el sistema previst a l'ordenament jurídic al qual estigui sotmès el beneficiari.
Si la subvenció té per objecte cobrir dèficits, com ara de prestació de determinats serveis, estructurals o d'altres, el beneficiari ha d'aportar els comptes anuals de l'exercici i l'informe d'auditoria, quan aquest sigui obligatori d'acord amb la normativa vigent, sens perjudici d'altres estats d'informació financera que permetin completar la justificació en funció del dèficit finançat per la subvenció.
Les bases reguladores poden establir que un auditor de comptes realitzi un informe complementari específic o una revisió sobre la informació comptable que serveixi de base per determinar la quantia de la subvenció d'acord amb el que preveu la normativa vigent d'auditoria de comptes.
La despesa derivada d'aquesta revisió complementària a la que figura en l'informe d'auditoria dels comptes anuals pot tenir la condició de despesa subvencionable quan així ho estableixin les bases reguladores i fins al límit que s'hi fixi.
Quan la subvenció tingui per objecte una activitat o projecte a realitzar a l'estranger, se seguirà el règim previst en el punt 4 de l'article 6 d'aquesta Ordre".
Les subvencions que s'atorguin a entitats participades minoritàriament per la Generalitat o per una entitat del seu sector públic s'han de justificar amb la presentació dels estats financers i una memòria explicativa del compliment de la finalitat de la subvenció, amb indicació de les activitats realitzades i dels resultats obtinguts.
La justificació de la subvenció ha de tenir l'estructura i l'abast que es determini en les corresponents bases reguladores.
Es justificarà el compliment de la totalitat de l'acció, activitat o projecte global o si escau, la consecució dels objectius de la part de l'acció, activitat o projecte global subvencionada si aquesta part és susceptible d'ús o aprofitament separat i constitueix una unitat funcional.
Quan les bases reguladores estableixin mesures de difusió que ha d'adoptar el beneficiari d'una subvenció per donar l'adequada publicitat al caràcter públic del finançament de l'activitat o inversió que sigui objecte de subvenció, el beneficiari ha de presentar la justificació acreditativa de la constància del patrocini i/o logotip de l'òrgan concedent.
La documentació presentada per l'entitat beneficiària d'acord amb les bases reguladores ha de permetre que l'òrgan concedent certifiqui que l'activitat o la inversió s'ha dut a terme, s'han assolit les condicions establertes i s'ha complert la finalitat per la qual es va concedir la subvenció.
L'òrgan concedent pot requerir la presentació de justificants per efectuar les verificacions que siguin necessàries per comprovar la justificació correcta de la subvenció.
Quan l'òrgan administratiu competent per comprovar la subvenció apreciï l'existència de defectes esmenables en la justificació, ho ha de posar en coneixement de l'entitat beneficiària i li ha de concedir un termini de deu dies hàbils per corregir-los.
L'òrgan concedent de la subvenció pot atorgar, si ho preveuen les bases reguladores, una ampliació del termini establert per la presentació de la justificació, que no excedeixi la meitat d'aquest i sempre que amb això no es perjudiquin drets de tercers.
Les condicions i el procediment per a la concessió de l'ampliació són els establerts a l'article 49 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Transcorregut el termini establert de justificació sense que aquesta hagi estat presentada davant l'òrgan administratiu competent, aquest òrgan ha de requerir el beneficiari perquè en el termini improrrogable de quinze dies hàbils presenti la justificació als efectes previstos en aquest capítol.
La falta de presentació en el termini establert en aquest apartat comporta la revocació i, en el seu cas, l'exigència del reintegrament i altres responsabilitats establertes en la legislació aplicable en matèria de subvencions.
La presentació de la justificació en el termini addicional establert en aquest apartat no eximeix el beneficiari de les sancions que, d'acord amb la Llei 38/2003, de 17 de novembre, general de subvencions, corresponguin.
El beneficiari de la subvenció s'ha de sotmetre a les actuacions de comprovació de l'entitat concedent, o, si escau, de l'entitat col·laboradora, a les de control de l'activitat econòmica financera que correspongui a la Intervenció General de la Generalitat, a la Sindicatura de Comptes, o altres òrgans competents, i en particular a les derivades de l'article 97 del text refós de la Llei de finances públiques de Catalunya aprovat pel Decret legislatiu 3/2002, de 24 de desembre,
El beneficiari està obligat a conservar i a posar a disposició de l'òrgan concedent i els òrgans de control tots els llibres, registres i documents que li siguin exigibles per a la justificació de la subvenció mentre puguin ser objecte d'actuacions de comprovació i control.
La justificació de les subvencions s'ha de realitzar amb els sistemes electrònics que habilitin els òrgans concedents.
Les bases reguladores han d'establir els mitjans electrònics que es poden utilitzar en la justificació de les subvencions.
A aquest efecte, les bases reguladores han d'indicar els tràmits que, si escau, es puguin fer per via electrònica, informàtica o telemàtica, i els mitjans electrònics i sistemes de comunicació utilitzables que s'han d'ajustar, amb caràcter general, a la normativa de règim jurídic i de procediment de les administracions públiques de Catalunya i, específicament, a la normativa reguladora de la utilització dels mitjans electrònics.
Els sistemes de comunicació i emmagatzematge de la documentació justificativa de les subvencions han de garantir la integritat de les dades i la confidencialitat de la informació aportada.
Els mitjans electrònics utilitzables en la justificació de les subvencions no poden ser discriminatoris i han de ser d'accés públic i compatibles amb les tecnologies de la informació i de les comunicacions d'utilització general.
El sistema corporatiu de tramitació electrònica d'ajuts i subvencions per a tots els departaments de l'Administració de la Generalitat i entitats del sector públic ha de ser dirigit i administrat per la Intervenció de la Generalitat.
Les aplicacions informàtiques que implementin les entitats de l'àmbit d'aplicació d'aquesta Ordre, el contingut de les quals afectin la justificació de subvencions, s'han de posar en coneixement de la Intervenció General, que n'emetrà un informe abans que l'òrgan competent aprovi aquestes aplicacions.
Les entitats i òrgans han de garantir que els sistemes propis de tramitació d'ajuts i subvencions existents continguin la informació necessària per elaborar fitxers de càrrega de les dades requerides al sistema corporatiu de tramitació electrònica d'ajuts i subvencions.
S'autoritza la Intervenció General de la Generalitat a dictar les instruccions que siguin necessàries per a l'aplicació pràctica d'aquesta Ordre.
La Intervenció General, com a òrgan competent per registrar els ajuts i subvencions al Registre de subvencions i ajuts de Catalunya, ha de vetllar per la interconnexió dels diferents sistemes de gestió de subvencions a l'efecte corresponent.
Les subvencions ja convocades o concedides en la data d'entrada en vigor d'aquesta Ordre es continuen regint per la normativa anterior.
Les bases reguladores generals i/o específiques de les subvencions que siguin vigents en la data d'entrada en vigor d'aquesta Ordre, s'hi han d'adaptar en el termini màxim de sis mesos a comptar des d'aquesta data.
Les subvencions que es convoquin durant aquest termini d'adequació, es regiran per les bases reguladores generals i/o específiques vigents en el moment de la convocatòria.
Mentre el sistema indicat en l'article 10 no sigui efectiu, la forma de validar o segellar els justificants als efectes de comprovar que en cas de concurrència de subvencions no se supera el cost de l'actuació subvencionada es determinarà en les bases reguladores.
Es deroga l'Ordre d'1 d'octubre de 1997, sobre tramitació, justificació i control d'ajuts i subvencions.
Queda igualment derogada qualsevol altra norma d'igual o inferior rang en allò que contradigui o s'oposi al que disposa aquesta Ordre.
Per a: ( Identificació de l'òrgan concedent )
Amb la finalitat prevista en l'ordre... hem estat designats per (... identificació de l'empresa o òrgan que va realitzar la designació...) per revisar el compte justificatiu de la subvenció atorgada mitjançant (... indicació de la resolució o acte en el qual s'hagi acordat la concessió i altres resolucions posteriors que la modifiquin ) a (... identificació de l'entitat beneficiària de la subvenció ) i destinada a (... breu descripció de l'activitat subvencionada ).
Una còpia del compte justificatiu de la subvenció, segellada per nosaltres a l'efecte d'identificació, s'adjunta com a annex al present informe.
La preparació i presentació del citat compte justificatiu és responsabilitat de (... identificació del beneficiari de la subvenció ), i la nostra responsabilitat es concreta en la realització del treball que s'esmenta en l'apartat 2 d'aquest informe.
El nostre treball s'ha realitzat seguint el que es disposa en l'Ordre..., en la qual es fixen els procediments que s'han d'aplicar i el seu abast, i ha consistit en les comprovacions que de forma resumida s'indiquen a continuació:
(es detallaran els procediments de revisió i el seu abast sobre la base del previst en l'Ordre i, en el seu cas, la resta de normativa reguladora de la subvenció.
Si l'auditor no ha pogut realitzar els procediments previstos en la seva totalitat, ha d'indicar els motius ).
Atès que aquest treball no té la naturalesa d'auditoria de comptes ni es troba sotmès a la seva normativa reguladora, no expressem una opinió d'auditoria en els termes previstos en la citada normativa.
El beneficiari ha posat a la nostra disposició tota la informació que li ha estat requerida per a la realització del nostre treball amb l'abast establert en el paràgraf anterior.
(En el cas que no sigui així, indicar la informació no facilitada)
4.Com a resultat del treball realitzat, els informem que no hem observat fets o circumstàncies que puguin suposar incompliments de la normativa aplicable o de les condicions imposades a (... identificació de l'entitat beneficiària de la subvenció ) per a la percepció de la subvenció a la qual es refereix l'apartat 1 anterior.
En cas contrari, quan es detectin fets rellevants, el paràgraf a incloure serà el següent:
Com a resultat del treball realitzat, a continuació els informem d'aquells fets o circumstàncies que podrien suposar incompliments de la normativa aplicable o de les condicions imposades a (... identificació de l'entitat beneficiària de la subvenció ) per a la percepció de la subvenció a la qual es refereix l'apartat 1 anterior.
(Caldrà facilitar informació detallada perquè l'òrgan gestor pugui emetre conclusions)
5. ( Incloure aquest apartat, en el cas dels comptes ju stificatius de caràcter parcial) O pinió relativa a la possibilitat d' execució de la totalitat del projecte en base a les dades disponibles a la data d'emissió de l'informe, a djuntan t la doc umentació requerida a l'empresa.
6. ( Incloure aquest apartat quan resulti procedent ) Per a l'elaboració del present informe s'han tingut en compte els comptes justificatius de caràcter parcial retuts amb anterioritat i els informes d'auditor de comptes corresponents.
7. ( I ncloure aquest apartat quan resulti procedent ) S'ha dut a terme la comprovació física de les actuacions subvencionades.